**R E L A C I O N**

**PËR**

**PROJEKTVENDIMIN**

**PËR**

**MIRATIMIN E** **RREGULLAVE DHE PROCEDURAVE TË KRIJIMIT TË SISTEMIT TË GJURMIMIT TË ARTIKUJVE PIROTEKNIKË**

1. **QËLLIMI I PROJEKTAKTIT DHE OBJEKTIVAT QË SYNOHEN TË ARRIHEN**

Qëllimi i këtij projektvendimi është përcaktimi dhe miratimi i rregullave dhe procedurave për krijimin e sistemit të gjurmimit të artikujve piroteknikë, duke bërë kështu të mundur rritjen e sigurisë si dhe rritjen e cilësisë së artikujve piroteknikë të cilët hidhen në tregun e Republikës së Shqipërisë.

Projektvendimi synon standardizimin e numrave të gjurmimit sipas atyre të Bashkimit Evropian.

1. **VLERËSIMI I PROJEKTAKTIT NË RAPORT ME PROGRAMIN POLITIK TË KËSHILLIT TË MINISTRAVE, ME PROGRAMIN ANALITIK TË AKTEVE DHE DOKUMENTE TË TJERA POLITIKE**

Projektvendimi është parashikuar në Programin e Përgjithshëm Analitik të Projektakteve që do të paraqiten për shqyrtim në Këshillin e Ministrave, për katërmujorin e tretë të vitit 2021, për Ministrinë e Mbrojtjes, si dhe në Planin Kombëtar për Integrimin Evropian, 2021-2023.

1. **ARGUMENTIMI I PROJEKTAKTIT LIDHUR ME PËRPARËSITË, PROBLEMATIKAT, EFEKTET E PRITSHME**

Me ndryshimet ligjore sa i përket hedhjes në treg dhe mbikëqyrjes së artikujve piroteknikë, të kryera me ligjin nr. 73/2021 “Për hedhjen në treg dhe mbikëqyrjen e artikujve piroteknikë”, ndër të tjera është parashikuar edhe krijimi i një sistemi të gjurmimit të këtyre artikujve, kryesisht nëpërmjet etiketimit me një numër regjistrimi bazuar në një sistem të unifikuar numërtimi.

Artikujt piroteknikë aktualisht nuk gjurmohen sipas një sistemi të standardizuar dhe në rast të ngjarjeve të paligjshme apo të padëshirueshme është i vështirë identifikimi i prodhuesve dhe importuesve të këtyre artikujve. Pavarësisht se disa importues dhe prodhues kanë të dhëna në etiketimin e tyre (më së shumti si pasojë e kërkesave të vendeve eksportuese kur këto produkte importohen nga vende të BE-së) nuk ka një sistem të standardizuar për gjurmimin e tyre.

Me anë të këtij projektvendimi do të bëhet e mundur që pavarësisht vendit nga importohen apo prodhohen produktet piroteknike, importuesit dhe prodhuesit e tyre janë të detyruar të vendosin numrat dallues për të bërë të mundur gjurmimin e këtyre artikujve.

Përveç sa më sipër, projektvendimi do të bëjë të mundur edhe përafrimin e pjesshëm me Direktivën 2014/58 BE të Komisionit Evropian, datë 16 Prill 2014, “Për ngritjen e një sistemi për gjurmimin e artikujve piroteknikë, në zbatim të direktivës 2007/23/KE të Parlamentit Evropian dhe të Këshillit”, duke realizuar kështu edhe një detyrim të parashikuar në Planin Kombëtar për Integrimin Evropian. Ky projektvendim është në përputhje të pjesshme me direktivën e sipërpërmendur, pasi transpozon pjesën më të madhe të neneve të saj, por nuk përafron ato nene të cilat janë relevante për vendet anëtare të Bashkimit Evropian, si dhe nenet që parashikojnë detyrime për organizmat evropianë të notifikuar, pasi detyrime të tilla janë vendosur në Direktivën 2014/58 BE të KE dhe nuk mund të vendosen nga qeveria shqiptare.

1. **VLERËSIMI I LIGJSHMËRISË, KUSHTETUTSHMËRISË DHE HARMONIZIMI ME LEGJISLACIONIN NË FUQI VENDAS E NDËRKOMBËTAR**

Ky projektvendim është në harmoni të plotë me rendin e brendshëm juridik dhe atë ndërkombëtar. Projektvendimi propozohet në bazë të nenit 100 të Kushtetutës dhe të pikës 1, të nenit 8, të ligjit nr. 73/2021 “Për hedhjen në treg dhe mbikëqyrjen e artikujve piroteknikë”.

1. **VLERËSIMI I SHKALLËS SË PËRAFRIMIT ME *ACQUIS* TË BE-SË(PËR PROJEKTAKET NORMATIVE)**

Projektvendimi synon përafrimin e pjesshëm me Direktivën 2014/58 BE të Komisionit Evropian, datë 16 Prill 2014, “Për ngritjen e një sistemi për gjurmimin e artikujve piroteknikë, në zbatim të direktivës 2007/23/KE të Parlamentit Evropian dhe të Këshillit”; Numri CELEX 32014L0058, Fletorja Zyrtare e Bashkimit Evropian, Seria L, nr. 115, datë 16.08.2014, f. 28-31.

1. **PËRMBLEDHJE SHPJEGUESE E PËRMBAJTJES SË PROJEKTAKTIT**

Projektvendimi “Për miratimin e rregullave dhe procedurave të krijimit të sistemit të gjurmimit të artikujve piroteknikë”, përbëhet nga 5 pika dhe një shtojcë, të cilat parashikojnë si më poshtë vijon:

**Në pikën 1**, përcaktohet mënyra sesi do të etiketohen artikujt piroteknike me qëllim gjurmimin e tyre. Etiketimi do të përbëhet nga një numër regjistri i cili do të përcaktojë numrin katërshifror të identifikimit të Organizmit Evropian të Notifikuar që ka bërë vlerësimin e përputhshmërisë sipas moduleve përkatëse, të parashikuara në Shtojcën II, të ligjit nr. 73/2021 “Për hedhjen në treg dhe mbikëqyrjen e artikujve piroteknikë”. Numri i regjistrimit do të përmbajë gjithashtu, edhe kategorinë e artikullit piroteknik, si dhe numrin e ekzaminimit të kryer nga Organizmi Evropian i Notifikuar.

**Në pikën 2**, përcaktohet formati i numrit të regjistrimit që do të kenë artikujt piroteknike i strukturuar si vijon: “XXXX — YY — ZZZZ…”, ku secila nga pjesët përbërëse të këtij formati i referohet një të dhëne konkrete, të përcaktuar në pikën 1 të projektvendimit.

**Në pikën 3**, përcaktohen detyrimet e prodhuesve dhe importuesve të artikujve piroteknikë, të cilët duhet të mbajnë një regjistër të të gjithë numrave të regjistrimit të artikujve piroteknikë të prodhuar ose të importuar prej tyre së bashku me emrin e tyre tregtar, llojin e përgjithshëm nëntipin, dhe vendin e prodhimit për 10 vjet pas vendosjes në treg të artikullit; të transferojnë të dhënat tek autoritetet kompetente licencuese për veprimtarinë e tyre, në rast se prodhuesi ose importuesi ndalon veprimtarinë e tij; si dhe pas kërkesës vendosin në dispozicion të autoriteteve kompetente dhe autoriteteve të mbikëqyrjes së tregut të gjithë informacionin e kërkuar.

Me qëllim mbajtjen në gatishmëri të sistemit të gjurmimit të artikujve piroteknikë, si detyrim është parashikuar edhe testimi në intervale të rregullta i sistemit për mbledhjen e të dhënave. Në vijim të këtij parashikimi, është përcaktuar si detyrim i prodhuesve dhe importuesve dhe vënia në dispozicion të autoritetit përgjegjës për kontrollin shtetëror të eksporteve dhe autoritetit përgjegjës për ruajtjen e rendit dhe sigurisë publike) i emrit dhe i të dhënave të kontaktit të një personi që mund të japë informacionin në lidhje me të dhënat për numrat e regjistrimit edhe jashtë orarit normal të punës.

**Në pikën 4**, me qëllim respektimin e parimit të sigurisë juridike, është përcaktuar se artikujt piroteknikë të cilët janë vendosur në treg para hyrjes në fuqi të këtij vendimi, do të lejohet të tregtohen.

**Në pikën 5**, parashikohen institucionet që ngarkohen me zbatimin e projektvendimit, institucione të cilat janë të parashikuara në nenin 26 të ligjit nr. 73/2021 “Për hedhjen në treg dhe mbikëqyrjen e artikujve piroteknikë”.

Në lidhje me këtë pikë, sqarojmë se ngarkimi i njësive të vetëqeverisjes vendore me zbatimin e projektvendimit është parashikuar, pasi referuar nenit 15, 24 dhe 26 të ligjit nr. 73/2021 njësitë administrative/njësitë e vetëqeverisjes vendore janë përgjegjëse për licencimin e shitësve me pakicë brenda territorit të juridiksionit të tyre.

Ministria e Financave dhe Ekonomisë ngarkohet me zbatimin e këtij vendimi, pasi në varësi të saj është Drejtoria e Përgjithshme e Doganave dhe Inspektorati Shtetëror i Mbikëqyrjes së Tregut.

Ministria e Brendshme është parashikuar si institucion që ngarkohet me zbatimin e vendimit, pasi në varësi të saj është Drejtoria e Përgjithshme e Policisë së Shtetit, ndërsa Ministria e Mbrojtjes është ngarkuar me zbatimin për shkak se në varësi të saj është Autoriteti i Kontrollit Shtetëror të Eksporteve.

1. **INSTITUCIONET DHE ORGANET QË NGARKOHEN PËR ZBATIMIN E AKTIT**

Për zbatimin e vendimit ngarkohen Ministria e Mbrojtjes, Ministria e Brendshme, Ministria e Financave dhe Ekonomisë, si dhe njësitë e vetëqeverisjes vendore, secila sipas kompetencave të përcaktuara në ligjin nr. 73/2021 “Për hedhjen në treg dhe mbikëqyrjen e artikujve piroteknikë”.

1. **PERSONAT DHE INSTITUCIONET QË KANË KONTRIBUAR NË HARTIMIN E PROJEKTAKTIT**

Ky projektvendim është hartuar nga Ministria e Mbrojtjes, në bashkëpunim me Autoritetin e Kontrollit Shtetëror të Eksporteve.

Projektvendimi do të dërgohet për mendim pranë Ministrisë së Drejtësisë, Ministrisë së Financave dhe Ekonomisë, Ministrisë së Brendshme, Ministrisë së Turizmit dhe Mjedisit, Ministrisë për Evropën dhe Punët e Jashtme dhe Inspektoratit Qendror.

1. **RAPORTI I VLERËSIMIT TË TË ARDHURAVE DHE SHPENZIMEVE BUXHETORE**

Miratimi i këtij projektvendimi nuk shoqërohet me efekte financiare shtesë në buxhetin e shtetit.

 **PROPOZUESI**

 **MINISTRI I MBROJTJES**

 **Niko PELESHI**